# Orde de les Palmes Acadèmiques

L'Orde de les Palmes Acadèmiques (ordre des Palmes académiques) és una condecoració francesa instituïda el 4 d'octubre del 1955 pel president René Coty. Substitueix el títol d'Officier d'université (i les seves transformacions, officier de l'instruction publique, officier d'académie), creat el 1808 per Napoleó per a honorar els membres eminents del sistema educatiu públic.

## Història

Quan es va crear el títol original, el 1808, era reservat als membres de la "Université", que eren els professors de lycée o de batxillerat i els professors universitaris. Tenia tres graus:
* el de titular, que es concedia de dret al gran mestre, al canceller, al tresorer i als consellers vitalicis. Deixà d'atorgar-se el 1850.
* el d'officier d'université, a partir de 1850 officier de l'instruction publique, per a consellers ordinaris, inspectors d'universitat, rectors i inspectors d'acadèmia, i professors de facultats. Podia també concedir-se als directors, caps d'estudis i professors de lycée "les plus recommandables par leurs talents et services".
* el d'officiers des académies, a partir de 1837 officiers d'académie, per a directors de "colleges" i per a directors, caps d'estudis i professors de lycée. Podia atorgar-se a directius i professors d'altres institucions educatives basant-se en "services éminents".
Fins a l'any 1866 les Palmes no esdevingueren una medalla. La insígnia brodada va ser reemplaçada per una de metàl·lica (daurada per als "officiers d'université", platejada per als "officiers d'académie") que penjava d'una cinta de moaré, negra inicialment i de color violat després. Al mateix any també es decidí ampliar el ventall de destinataris potencials, i passà a comprendre totes aquelles persones que haguessin contribuït de forma important a la cultura o a l'ensenyament francès, ja fossin nacionals o estrangers. Això comprenia també els artistes que haguessin contribuït a la difusió de l'art o la cultura francesa pel món.

### Reforma de l'any 1955

L'any 1955 s'eliminaren els títols d'oficial, i es creà l'"orde de les Palmes acadèmiques", una distinció a concedir amb tres graus:
* Comandant (commandeur), amb dreta portar la medalla penjant d'una cinta al coll
* Oficial (officier), medalla amb roseta a la cinta, per portar a la dreta del pit
* Cavaller (chevalier), medalla per portar a la dreta del pit
En el present (2013), la decisió d'atorgar la distinció, o d'ascendir de grau un titulat, és comunicada amb un decret del Primer Ministre a proposta del Ministre d'Educació. En el cas que es distingeixi personal propi de l'administració pedagògica de l'estat francès, la notícia es fa pública l'1 de gener. Per a qualsevol altre destinatari, s'anuncia el 14 de juliol, el dia de la festa nacional francesa.
* Palmes acadèmiques, grau de cavaller
* Palmes acadèmiques, grau d'oficial
* Palmes acadèmiques, grau de comandant
* Distintiu del grau de cavaller
* Distintiu del grau d'oficial
* Distintiu del grau de comandant
* Diploma (1957)
* Diploma (1990)

## El Consell de l'Orde

El Consell, els membres del qual són Oficials de dret, és un ens dependent del Ministeri d'Educació nacional. El formen el ministre, o un representant seu; un membre del consell de l'Orde de la Legió d'Honor, proposat pel seu gran canceller i nomenat pel ministre; i els directors generals del ministeri. N'és secretari nat el cap de gabinet del ministre.

## Referències

* ↑ Decret 55-1323 del 4 d'octubre del 1955, modificat pels decrets 59-1030 del 31 d'agost del 1959, 61-609 del 10 de juny del 1961, 61-980 del 28 d'agost del 1961, 62-453 del 13 d'abril del 1962, 65-775 del 8 de setembre del 1965, 2002-563 del 19 d'abril del 2002 i 2012-427 del 28 de març del 2012.
* ↑ Cal tenir en compte que, en el sistema educatiu francès, el títol de batxiller és el primer dels graus universitaris
* ↑ El "college" francès era un establiment equiparable al "lycée", però el seu pressupost i direcció depenia d'una municipalitat i no de l'estat.
* ↑ La medalla del 1955 és formada per dues palmes simètriques, obra de Raymond Subes, i es fabrica a la Monnaie de Paris (Singer, Régis «Les insignes de l'ordre des Arts et des Lettres». Actes du colloque pour le cinquantenaire de l'ordre des Arts et des Lettres. Société d'histoire des ordres et décorations [París], 2009.)

## Bibliografia

* Hieronymussen, Paul. Orders, Medals and Decorations of Britain and Europe in colour. Londres: Blandford Press, 1975. ISBN 9780713704457.
* Mirable-Sérodes, Françoise. Les palmes académiques. París: NANEditions, 2008 (Collection du citoyen - Raconte-moi, 72). ISBN 9782843680724.

## Enllaços externs

* Association des Membres de l'Ordre des Palmes Académiques (francès)